რისმაგ გორდეზიანი

რისმაგ ბენიამინის ძე გორდეზიანი (დ. 9 ივნისი, 1940, თბილისი — გ. 13 აგვისტო, 2025) — ქართველი ფილოლოგი, ელინისტი. ფილოლოგიის მეცნიერებათა დოქტორი (1974), პროფესორი (1977). საქართველოს მეცნიერებათა აკადემიის აკადემიკოსი (2013; წევრ-კორესპონდენტი 1988 წლიდან). თბილისის სახელმწიფო უნივერსიტეტის ჰუმანიტარულ მეცნიერებათა ფაკულტეტის სრული პროფესორი და თსუ-ის კლასიკური ფილოლოგიის, ბიზანტინისტიკისა და ნეოგრეცისტიკის ინსტიტუტის დირექტორი.რისმაგ გორდეზიანი: გაზეთი „თბილისის უნივერსიტეტი“ თბილისის საპატიო მოქალაქე (2021).

 ცხოვრება და კარიერა 
რისმაგ გორდეზიანი დაიბადა  1940 წლის 9 ივნისს, საქართველოს სსრ-ის  დედაქალაქ თბილისში. მამა – მხატვარი, ფუტურისტი, ბენიამინ (ბენო) გორდეზიანი, რომელმაც ვაჟს სახელი დაარქვა აბაზგთა მეფის, რესმაგას მიხედვით (ივანე ჯავახიშვილის რჩევით). 1963 წელს დაამთავრა თბილისის სახელმწიფო უნივერსიტეტის ფილოლოგიის ფაკულტეტი. 1967–1976 წლებში იყო თბილისის სახელმწიფო უნივერსიტეტის კლასიკური ფილოლოგიის კათედრის დოცენტი. 1976–2006 წლებში კლასიკური ფილოლოგიის კათედრის პროფესორი. 1982–2006 წლებში თბილისის სახელმწიფო უნივერსიტეტის ხმელთაშუა ზღვის კულტურების კვლევის ლაბორატორიის ხელმძღვანელი. 1989–2006 წლებში კლასიკური ფილოლოგიის კათედრის გამგე და 1993–2006 წლებში თბილისის სახელმწიფო უნივერსიტეტის პრორექტორი (ამ დროს უნივერსიტეტში შემოიტანა სწავლების ორსაფეხურიანი სისტემა – ბაკალავრიატი და შემდეგ მაგისტრატურა). 1997 წლიდან თბილისის სახელმწიფო უნივერსიტეტის კლასიკური ფილოლოგიის, ბიზანტინისტიკისა და ნეოგრეცისტიკის ინსტიტუტის დირექტორი (თავისივე ინიციატივით შექმნილი), ხოლო 2006 წლიდან თბილისის სახელმწიფო უნივერსიტეტის სრული პროფესორი. 250-მდე სამეცნიერო ნაშრომის, მონოგრაფიებისა და 28 წიგნის ავტორი; ნაშრომები შესრულებულია ჰომეროლოგიის, ეგეისტიკის, ეტრუსკოლოგიის, ანტიკური ლიტერატურისა და კულტურის ისტორიის, ქართველოლოგიის დარგებში, ქართულსა და უცხო ენებზე. გორდეზიანის ხელმძღვანელობით 40-მდე ადამიანმა დაიცვა დისერტაცია.

მოხსენებებსა და ლექციებს კითხულობდა საზღვარგარეთის (საბერძნეთი, გერმანია, რუსეთი, იტალია, ნორვეგია, აშშ) სამეცნიერო ცენტრებსა და უნივერსიტეტებში. სხვადასხვა დროს იყო საერთაშორისო ჟურნალ „Phasis“-ის (თბილისი) მთავარი რედაქტორი, საქართველოს მეცნიერებათა აკადემიის „მოამბის“, „Caucasica“-ს (თბილისი), „Philologus“-ის (გერმანია) სარედაქციო კოლეგიების წევრი, საქართველოს პრეზიდენტთან არსებული შეწყალების კომისიის თავმჯდომარე (1996–2003).

ფლობდა ძველ ბერძნულ, იტალიურ, ლათინურ, რუსულ და გერმანულ ენებს.

გარდაიცვალა 2025 წლის 13 აგვისტოს, 85 წლის ასაკში. დაკრძალულია საბურთალოს პანთეონში.

 ჯილდოები 
 ღირსების ორდენი (2003)
 საბერძნეთის ღირსების ორდენი
 „საქართველოს და საკავშირო კომკავშირის პრემია“ მეცნიერების და ტექნიკის დარგში.
 თბილისის სახელმწიფო უნივერსიტეტის პირველი სამეცნიერო პრემია.
 ბრწყინვალების საპრეზიდენტო ორდენი (2010)
 თბილისის საპატიო მოქალაქე (2021)

 ბიბლიოგრაფია 











ლიტერატურა

რესურსები ინტერნეტში

 რისმაგ გორდეზიანი — საქართველოს მეცნიერებათა აკადემია

სქოლიო

კატეგორია:ქართველი ფილოლოგები
კატეგორია:თბილისის სახელმწიფო უნივერსიტეტის კურსდამთავრებულები
რისმაგ
კატეგორია:ფილოლოგიურ მეცნიერებათა დოქტორები
კატეგორია:თბილისის საპატიო მოქალაქეები (2021)
კატეგორია:ბრწყინვალების საპრეზიდენტო ორდენის კავალრები